《秋夜怀彦博审知》
宋代·赵蕃

山深月吐迟，亭亭夜向残。
露气挟与俱，侵窗迫人寒。
团扇甫罢去，布衾已觉单。
傥无寒暑期，何以雕我颜。
人生七十稀，俯仰半已阑。
隐显两无得，永怀那自安。
不能躬灌园，而顾学弹冠。
不思行所易，而独务所难。
王徐两玉人，结发栖儒冠。
徐诗壮城垒，王笔长波澜。
出从举子游，隋珠供雀弹。
得失何足道，如博资众观。
念欲与子谈，衮衮非一端。
符移苦见催，行色不少宽。
十年山林静，一朝尘土干。
足虽未出门，归兴已浩然。
溪头枫变赤，篱下菊且斑。
客居岂无酒，迟子一跨鞍。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。